Bafana Bafana het glo voldoende wit en bruin spelersArgieffoto Foto: Andy03, Pixabay Die ANC-regering is tevrede dat wit en bruin regverdig behandel word en genoeg speelkans kry in die land se nasionale sokkerspan, blyk dit uit antwoorde van die sportminister op geskrewe parlementêre vrae van die VF Plus. “Dit is nieteenstaande die feit dat daar in die afgelope Saterdag se Suid-Afrikaanse nasionale sokkerspan net een wit speler uit ŉ groep van 17 was, en daar tans net een wit en twee bruin spelers in die eerstespan-groep van 27 is,” het Anton Alberts, woordvoerder van die party, in ŉ verklaring gesê. Die Bafana Bafana-groep vir die wedstryd die afgelope naweek in Dobsonville, Soweto, het bestaan uit: Begin elftal: Khune (c), van Heerden, Gumede, Letlabika, Mngonyama, Motupa, Nyatama, Masango, Twala, Ntshangase, Gabuza. Die plaasvervangers was: Mabokgwane, Madisha, Mabena, Mxoyana, Ntuli, Wana. “Volgens die sokkerwebwerf KICKOFF.com blyk dit dat net Marc van Heerden en die twee bruin spelers, Rivaldo Coetzee en Clayton Daniëls, tans goed genoeg vir die sukkelende span geag word,” het Alberts bygevoeg. “Die stand van sake en die antwoord van minister Fikile Mbalula is betreurenswaardig, aangesien die minister verlede jaar aan homself en verskeie ander persone die onderneming gegee het om stappe te doen om meer wit en bruin spelers vir die span te laat speel.” Dit was nadat ontevredenheid ontstaan het oor die regering se aandrang dat ŉ sekere aantal swart spelers in die nasionale rugbyspan opgeneem moet word. Die minister se volledige antwoord op Alberts se vrae lui dat alle sportspanne moet transformeer om aan die nasionale demografie te voldoen, en dat die “huidige sokkerspan sowat 80% swart-, 9% bruin/Indiër-, en 9% wit spelers het”. “Dit beteken dat wit-, bruin- en Indiërspelers die geleentheid kry om gekies te word,” lui die antwoord. Alberts het gesê dit is jammer dat die minister, nieteenstaande die bewyse op die veld, die publiek so probeer mislei. “Die hele land het Woensdag saam die Springbokke se wêreldbeker-oorwinning van 20 jaar gelede gevier. Dit was een van die min ware oomblikke van nasiebou wat die land beleef het. Tog sal die regering aanhou om met politieke inmenging ons sportspanne af te breek tot hulle in middelmatigheid verval soos met Eskom en die land in sy geheel gedoen word,” het hy afgesluit.